«Norges tøffeste»-Jesper sultet seg til han besvimte: – Ble helt «obsessed»
Han gjorde alt for å bli best. Til slutt turte ikke Jesper Rogstad (21) å sove alene, i frykt for at hjertet ville stanse. – Jeg tenkte ikke på annet enn hva som sto på vekten og hvordan jeg så ut, sier Jesper Rogstad.  – Og sånn hadde det nok ikke blitt, om jeg ikke drev med en idrett med vektklasser. Denne våren har 21-åringen fra Oslo vært å se på NRK som en av deltagerne i realitykonkurransen Norges tøffeste.  Der kniver ti gjennomtrente, unge mennesker om å være den beste til å takle alle de fysiske og mentale prøvelsene som programlederen Jørgine «Funkygine» Massa Vasstrand sender dem ut på.  Det er alt fra å bære tømmerstokker i flere kilometer til å holde ut i iskaldt vann. Rogstad har skilt seg ut med det som må være en uvanlig høy smerteterskel.  Blant annet holdt han seg fast i et stort, snurrende hjul i 45 minutter, selv om huden på underarmene flerret av og han pådro seg rabdomyolyse. For få år siden var Rogstad et av Norges største talenter i kampsporten taekwondo.  Han ble norgesmester flere ganger og siktet mot verdenstoppen. Men på den tiden brukte han smerteterskelen aller mest til å takle å være sulten.  – Det begynte nok allerede da jeg var 12–13 år, forteller Rogstad. – Det var da jeg begynte å «kutte» før konkurranser. På den tiden gjorde jeg det bare litt, og jeg hatet det. Men da jeg ble 15–16 år måtte jeg ofte kutte fem–seks kilo før konkurranser, og etter hvert kunne det bli 10–11 kilo.  Taekwondo er én av mange idretter der utøverne konkurrerer i vektklasser. Tanken er at vektklasser gjør det mer rettferdig – man skal slippe å slåss mot noen som er mye større.  Men Rogstad sier at mange presser seg ned i den laveste vektklassen de klarer, for å få størst mulig fordel.  – Det er jo litt sånn at «alle» gjør det, for man vil jo vinne, og da måtte jeg også gjøre det, forklarer han.  Rogstad er 182 centimeter høy og konkurrerte i 63-kilosklassen.  Men dette er ingen naturlig vekt for ham. Regimet han måtte følge, var ekstremt. Norges tøffeste-deltageren innrømmer at i årene fra han var 15 til 18 år, var det mange dager han spiste minimalt eller ingenting.  – Jeg liker ikke å innrømme det, men ja, jeg fikk spiseforstyrrelse av det. Man har det når man sjekker vekten tre ganger om dagen, hele tiden tenker på kalorier og ligger i et sykt stort underskudd. Jeg ble helt «obsessed», sier Rogstad. I andre perioder, når det var lenge til neste konkurranse, gikk han opp i vekt. Så måtte han rase ned til 63 kilo igjen. I dag har han lyst til å bruke oppmerksomheten han får fra Norges tøffeste til å blant annet fortelle om hva den ekstreme jojo-slankingen gjorde med ham, for å advare andre.  – Jeg følte meg syk. Det påvirket meg mentalt, fysisk og sosialt, sier han, og beskriver: – Jeg fikk hjertebank, slik at jeg følte at det bare ristet og dunket skikkelig tungt. På det verste turte jeg ikke å sove alene, i tilfelle noe skulle skje. Flere ganger opplevde han å gå rett i bakken. – Det skjedde i alle fall fire-fem ganger, alltid rett før konkurranser. Jeg kunne reise meg, og så ble alt svart og jeg våknet på gulvet.  Han trodde han måtte slanke seg for å vinne, men i ettertid ser han at prestasjonene – naturlig nok – bare ble dårligere av å spise for lite. Han var alltid sliten.  Livsstilen gjorde ham også ensom.  – Jeg kunne jo aldri bli med på noe. Når de andre i klassen dro på matbutikken i friminuttene og kjøpte boller, satt jeg igjen. Å gå på festene var uaktuelt. Etter hvert sluttet jeg å gå på skolen også, for jeg orket ikke, jeg ville bare ligge i sengen.  Han visste at det han holdt på med var farlig. Likevel løy han til foreldre, trenere og andre som prøvde å gripe inn, og sa at han spiste mye mer enn han egentlig gjorde. – De kunne sagt hva som helst, det hadde ikke hatt noe å si. Jeg har så sykt konkurranseinstinkt, så jeg ville liksom klare det. Men i senere tid har jeg hatt noen gode samtaler med foreldrene mine der vi har fått pratet litt ut om hvordan det var. Redningen kom med coronapandemien. Da ble all konkurranseidrett satt på pause i lang tid, og for første gang var det ikke noe Jesper Rogstad måtte slanke seg til.  – Da slapp jeg helt opp. Jeg begynte å gå litt på fester også, sier han og smiler.  Da samfunnet åpnet igjen, veide han 17 kilo mer enn før pandemien – en kropp han innerst inne visste var mye sunnere. – Da tenkte jeg: Dette orker jeg ikke å gå ned igjen. Jeg skjønte at jeg var ferdig, selv om idretten var hele personligheten min. Men samtidig er det den enkleste avgjørelsen jeg har tatt, for jeg har hatt det så mye bedre etter at jeg sluttet. – Etterpå tok det nok enda et år før jeg greide å slutte å tenke så mye på kalorier. Men i dag føler jeg meg så mye mer som jeg skal være. Jeg orker mer, for jeg får i meg det jeg trenger. I ettertid synes Rogstad at det nesten er rart at han fikk spiseproblemer, han som alltid har vært så glad i god mat. – Så ja, jeg tror det kun skjedde fordi jeg drev med en idrett med vektklasser. Kim Eilertsen, generalsekretær i Norges Kampsportforbund, sier Rogstads historie er viktig å lytte til.  – Vi må bare berømme Jesper for at han står frem og bidrar til det arbeidet, sier han. – Dette er et prioritert område for oss å jobbe med. Vi vil ha tydelige retningslinjer og jobbe forebyggende ut mot støtteapparat, utøvere og foreldre med hva man kan være litt observant på når man har noen som driver med vektklasseidrett. Generalsekretæren medgir at mange velger å gå ned i vektklasser, men sier at for eksempel det norske OL-håpet Richard Ordemann har valgt å gå opp én klasse til sommerens OL (80 kilo pluss-klassen). – Det som er viktig, er å jobbe med kulturen fra tidlig alder på klubbnivå og å heller ha fokus på å prestere så godt som mulig ut fra forutsetningene man har, sier Eilertsen. Jesper Rogstad tror også at mye av løsningen ligger i å snakke om temaet.  – Kanskje holde flere foredrag om hvor farlig det faktisk kan være. Jeg tror ikke alle skjønner det, de tenker at en bare er litt sultne av og til og så går det bra, sier han.  Han ble aldri verdens beste taekwondo-utøver, men ved å delta i Norges tøffeste fikk han faktisk oppfylt noen drømmer.  – Litt av taekwondo-drømmen min var jo å konkurrere i noe litt stort som mange i Norge følger med på, og kanskje få litt anerkjennelse for å være «maskin», sier han og flirer.  Men én ting er han sikker på. Den 63 kilo tunge versjonen av ham, hadde ikke hatt sjanse i realitykonkurransen. – Han hadde sikkert greid et par ting, men ikke å bære tømmerstokker og alt sånt som vi måtte gjøre der. Han hadde blitt altfor puslete – og sikkert røket ut fort. 
Jesper Rogstad (21) fra Oslo deltar i NRKs realitykonkurranse «Norges tøffeste» I ungdomstiden var Rogstad blant Norges største talenter i taekwondo For å konkurrere i 63-kilosklassen utviklet han spiseforstyrrelser og var konstant sulten Hjertebank og utmattelse påvirket hans mentale, fysiske og sosiale liv Advarer andre idrettsutøvere mot ekstrem og farlig vektkontroll